Primarul Ploieştiului, Adrian Dobre, a declarat, marţi, corespondentului MEDIAFAX, că ultima tranşă de căsuţe de lemn care ar fi trebuit să facă parte dintr-un concept de Crăciun de anul trecut a ajuns pe 14 ianuarie.

”Unele au fost livrate în perioada Crăciunului, altele pe 14 ianuarie. În total 20 de căsuţe de lemn, care sunt montabile şi demontabile. Au fost achiziţionate pentru a fi folosite de Primărie la diverse evenimente, inclusiv la târgul de Crăciun. De Crăciun, ar fi trebuit să facă parte dintr-un concept la care oricum am renunţat”, a declarat Dobre.

Edilul a spus că va percepe, pentru întârziere, penalităţi firmei, conform clauzelor din contract.

”Asta e problema furnizorului. Pentru că nu le-a livrat la timp vom cere penalităţi, conform clauzelor din contract. Este sunt achiziţionate de Primăria Ploieşti”, a spus primarul Ploieştiului.

Căsuţele au costat 95.000 de lei plus TVA şi sunt acum în custodia Serviciului de Gospodărire Urbană Ploieşti.

Contractul a fost semnat în luna noiembrie a anului trecut, după ce la două licitaţii nu s-a prezentat nimeni, iar construcţiile ar fi trebuit livrate până pe 15 decembrie.